Մեր տեղեկություններով՝ նման շքեղ առանձնատուն ունի Ազատություն պողոտայում, որը կառուցել է իրեն պատկանող հողատարածքի վրա: Սակայն պատգամավորը հրաժարվեց նաև դրանից: Փորձեցինք այդ տարածքում գտնել Սարոյանի տունը, սակայն մեզ չհաջողվեց առաջ գնալ՝ մեծահարուստ օլիգարխներին պատկանող առանձնատների անվտանգության աշխատակիցները պարզապես թույլ չտվեցին: «Ա՜, ստից խոսում են: Այդ տունը ցույց տուր, գամ տամ քեզ նվեր: Երևո՞ւմ ա, որ ես վախեցող մարդ եմ: Հենց այդ տունը գտնես, պրյամոյ վերցրա քեզի»,- ասաց Սեդրակ Սարոյանը: Սեդրակ Սարոյանին է պատկանում նաև Էջմիածնի «Սարկոպ» հայ-ռուսական համատեղ ձեռնարկությունը, որը զբաղվել է գինու, օղու, կոնյակի, հյութերի արտադրությամբ: «Սարկոպ»-ը Էջմիածնի «Վաղարշապատ» գինու գործարան ՍՊԸ-ի իրավահաջորդն է: Հիմնադրվել է 2007-ին: Հիմնադիրներից մեկը եղել է Սեդրակ Սարոյանի մայրը՝ Օֆիկ Սարոյանը: Վերջինս ընկերությունից դուրս է եկել 2009թ. և նույն թվականին ընկերության 50% սեփականատեր է դարձել Սեդրակ Սարոյանը: Մյուս 50%-ի սեփականատերը ռուս գործարար է՝ Յուրի Կոպտևը: Սեդրակ Սարոյանն ասաց, որ այս ընկերությամբ էլ է հայրը զբաղվել, իսկ այժմ որդիներն են զբաղվում, քանի որ «զահլա չունի»: Նշենք, որ «Սարկոպ» ՍՊԸ-ի դեմ ՀՀ ֆինանսների նախարարությունը 2016թ. մարտ ամսին հարկադիր սնանկացման գործընթաց է սկսել, և գործն այժմ դատարանում է: 2003թ. Օֆիկ Սարոյանի կողմից հիմնադրվել է «Նիկ ընդ Վազգ» ՍՊԸ-ն: Ընկերությունը զբաղվել է օգտակար հանածոների արդյունահանմամբ: Մասնավորապես՝ արդյունահանել է Լուկաշինի տուֆը: Սակայն, ըստ պետռեգիստրի տվյալների՝ Օ. Սարոյանը ընկերությունից դուրս է եկել 2009թ. և այժմ սեփականատերն այլ մարդ է: Պատգամավորի մորն է պատկանում նաև Երևանի Կենտրոնում գտնվող «Թիվ 2 բուժմիավորում» ՓԲԸ-ն: 2012թ. – ձեռք է բերել 91,940,000 դրամ արժողության բաժնեմաս: Սարոյաններին է պատկանում նաև 2005թ. ստեղծված «Ֆիրդուս Սարոյան» ՍՊԸ-ն: Ըստ պետական ռեգիստրի՝ ընկերության միակ սեփականատերը շարունակում է մնալ պատգամավորի հանգուցյալ հայրը՝ Ֆիրդուս Սարոյանը: Ընկերությունը զբաղվում է գազալցակայաններում ավտոմեքենաների համար հեղուկ գազի մանրածախ վաճառքով, գազալցակայան ունի Արարատի մարզի Նոր Խարբերդ գյուղում: Խարբերդցիները գիտեն, որ ընկերության իրական սեփականատերը Սեդրակ Սարոյանն է: Նշեք, որ «Ֆիրդուս Սարոյան» ՍՊԸ-ի իրավաբանական հասցեն պատգամավոր Սարոյանի հաշվառման հասցեն է՝ Էջմիածնի Չարենցի փողոցը: